余詠珊

余詠珊，香港電視人。佢出身無綫電視，做過無綫助理總經理、亞洲電視、香港有線電視、壹電視等媒體，為多個傳媒機構創辦唔少為人熟悉嘅綜藝娛樂、資訊文教節目，如《今日睇真D》、《亞洲先生競選》、《尋找他鄉的故事》等。

經歷 
1976年，余詠珊喺新界鄉議局元朗區中學中五畢業，1977年中六畢業後就去咗報讀香港浸會學院，1981年傳理系畢業，主修電影。佢喺1980年代加入無綫電視，同林超榮、王晶等一齊成為綜藝節目嘅編劇、策劃，係香港編劇陳翹英嘅徒弟，擔任《勁歌金曲》、《歡樂今宵》等編劇，編纂多個小品趣劇。

1990年代，余詠珊過檔亞洲電視，擔任資訊科經理，更加為亞視創作香港電視史上首個資訊直播節目《今日睇真D》，仲有《未來偶像爭霸戰'93》而聞名於香港同埋華語電視界。之後，佢再跳槽到香港有線電視，成功為香港有線電視創建24小時滾動播出嘅華語娛樂新聞台--有線娛樂新聞台，更培育出香港同華語電視界中第一批嘅電視娛樂新聞主播同記者。

其後佢再多次跳槽。2004年轉投無綫電視，2008年去咗壹傳媒，2011年又再一次返無綫電視。

喺2021年4月30號，佢第三次離開離開無綫電視。喺同年9月，開咗好好制作，幫香港開電視製作電視節目。

爭議

立場親政府、打壓員工言論自由 
喺雨傘革命期間，無綫新聞有記者被反佔中人士襲擊，之後無綫員工發起網上聯署譴責暴力，要求管理層保障前線員工安全等。不過，余詠珊就出言打壓，話咁樣做係反公司，仲建議唔撤回聯署嘅員工要受罰，甚至係革職。無綫電視之後回應就話，呢啲余詠珊嘅個人看法。

2019年香港反送中運動期間，余詠珊亦被指打壓支持示威者嘅藝員，多名台前幕後相繼被雪藏或者無得續約，包括監製李志倫等。

香港電視人物